ზედა საქარა

ზედა საქარა — სოფელი საქართველოში, ზესტაფონის მუნიციპალიტეტში (იმერეთის მხარე), ზედა საქარის ადმინისტრაციული ერთეულის ცენტრი (სოფლები:  ბეღლევი, ზედა საქარა). 

მდებარეობს მდ. ბუჯის (ჩოლაბურის მდგენელი) მარცხენა მხარეს, ზესტაფონი–ჭიათურის საავტომობილო გზაზე, ზღვის დონიდან 300 მეტრზე, ქალაქ ზესტაფონიდან 3 კმ-ის დაშორებით. სოფლის მახლობლადაა XVI საუკუნის ხუროთმოძღვრების ძეგლი — ეკლესია „გულბანდიანი“.

დემოგრაფია
2014 წლის აღწერის მონაცემებით სოფელში ცხოვრობს 2 099 ადამიანი.

 აღწერის წელი  მოსახლეობა  კაცი  ქალი 2002საქართველოს მოსახლეობის 2002 წლის პირველი ეროვნული საყოველთაო აღწერის ძირითადი შედეგები, ტომი II  2 858  1 390  1 468 2014   2 099  1 008  1 091

ღირსშესანიშნაობები

სოფლის ტერიტორიაზე რამდენიმე ისტორიული ძეგლია შემორჩენილი. მათ შორის განსაკუთრებით აღსანიშნავია ე.წ. „გულბანდიანის კონწოლია“, წმინდა გიორგის სახელობის ეკლესია თავაძეების უბანში, აშენებული IX-X საუკუნეებში. ეკლესია გუმბათიანი ჯვრის ტიპისაა, აშენებულია თლილი ქვითა და კირით. გუმბათი შიგნიდან მრგვალია, გარედან — წახნაგოვანი, აქვს რვა სარკმელი. შიგნით ეკლესია მოხატულია, მხატვრობა შემონახულია ნაწილობრივ, საკურთხევლის კონქში დახატულია მაცხოვარი, ღვთისმშობელი და ნათლისმცემელი. ეკლესია გარედან მოხატულია ქართული ორნამენტებით, სახურავი ქვის ფილებისაა. გუმბათი შიგნით ზეთოვანი საღებავითაა შეღებილი, რომელიც შემდგომ დაუზიანებიათ და გაუძარცვავთ. ეკლესიის ჩრდილოეთის მხარეზე არის ხუცურად შესრულებული წარწერა, ხოლო კარის ზემოთ მდებარე ქვაზე ამოკვეთილია ხელი, რაც შემდგომ პერიოდში უნდა იყოს მოხატული. ეკლესია ბერძნების მიერ ყოფილა აშენებული. ეკლესიას რესტავრაცია 1951 და 2005 წლებში ჩაუტარდა.

ეკლესიიდან 150 მეტრის დაშორებით მდებარეობს მიწისქვეშა ციხე-სიმაგრე, ე.წ „უდაბნო“. ციხე-სიმაგრიდან 150 მეტრში იწყება გვირაბი, რომელიც ჩადის ე.წ. ურიების ღელემდე. ზედა საქარაში ასევე დგას VIII საუკუნის მაცხოვრის სახელობის ეკლესია (ფუტკარაძეების უბანი), XI საუკუნის წმინდა გიორგის, XVI-XVII საუკუნეების მაცხოვრის სახელობის და XIX საუკუნის ჯვარცმის ეკლესიები.

ლიტერატურა

 ბოჭორიძე გ. იმერეთის ისტორიული ძეგლები, გვ. 185-186, თბილისი, 1995.

სქოლიო

კატეგორია:ზესტაფონის მუნიციპალიტეტის სოფლები